Joubert Conradie (47), ŉ pa van twee en boer van die Klapmuts-omgewing tussen Stellenbosch en die Paarl, is Dinsdagoggend ná ŉ aanval op sy plaas dood.

Volgens inligting van die toneel het Conradie omstreeks 01:00 wakker geword van ŉ geraas in die huis. Hy het sy vuurwapen gegryp en gaan ondersoek instel waarna hy deur ŉ onbekende aantal verdagtes geskiet is.

Conradie is na ŉ hospitaal gehaas waar hy tydens ŉ noodoperasie aan sy wonde beswyk het. Nagenoeg agt of tien skote is afgevuur en hy is verskeie kere geskiet.

Lt.kol. Andrè Traut, provinsiale polisiewoordvoerder van die Wes-Kaap, het aan Maroela Media bevestig die verdagtes het met leë hande van die toneel gevlug.

“Die omstandighede rakende die man se moord word ondersoek. Niemand is nog in verband met die voorval in hegtenis geneem nie,” het hy gesê.

Traut het ŉ beroep op die publiek gedoen om Crime Stop by 0860 010 111 te bel as hulle inligting het wat die polisie met hul ondersoek kan bystaan.

Conradie laat sy vrou, Marlene, en twee kinders, Hannes en Jana, agter.

Lees ook: Klapmuts-plaasmoord: ‘Hulle het my hele lewe in ŉ minuut gevat’